Flemming Møller Mortensen (S), 2010-06-01:
Der er sagt og gjort rigtig meget i sagen om testcenteret for havvindmøller i Danmark.
Man kan spørge, om der er tegn på forår oppe omkring Østerild.
Det ved jeg ikke, men en ting ved jeg i hvert fald, og det er, at den her sag på mange måder bærer præg af et forsømt forår.
Det har været et langt og intensivt forhandlingsforløb, vi har været igennem, efter at S og SF fik miljøministeren til at forstå, at det altså var nødvendigt at bryde den absolutte lukkethed, som regeringen havde lagt ned over Danmarks hidtil største anlægslov målt i areal.
Der er bestemt ikke nogen grund til at rose regeringen for dens indsats.
Fra socialdemokratisk side har vi benyttet lejligheden til adskillige gange at sige, at det politiske arbejde såvel i proces som i faglighed kunne have været meget bedre.
Det lykkedes S og SF at få miljøministeren til forhandlingsbordet for at kvalificere processen og forslaget, om end statsministeren gjorde, hvad han kunne, for at skabe problemer herom.
Med manglende fornemmelse for demokratiet og et stort hovmod fremlagde statsministeren lovforslaget på sit pressemøde og indbød den grønne opposition til blot at bakke forslaget op uden mulighed for forhandling – vel at mærke et forslag, som regeringen på intet tidspunkt har haft et flertal for.
S og SF ønskede, at Danmarks Naturfredningsforening og vindmølleindustrien skulle sidde med ved bordet i forsøget på at finde alternative steder til placeringen af testcenteret.
Det lykkedes at få ministeren med til en grundig og objektiv beskrivelse af tre andre placeringer.
Det var Kallesmærsk Hede, det var Stauning, og det var Skærbæk.
Men aldrig fik vi ministeren til at sige, at det reelt drejede sig om alternative placeringsmuligheder.
Det var indgangen for S og SF til den afdækning og den forhandling.
Forskellige årsager ligger nu til grund for, at det imidlertid blev Østerild, som var det mest hensigtsmæssige sted for centeret.
Vi fik i processen mulighed for at vægte argumenter for og imod.
Det er et helt nødvendigt grundelement i den demokratiske proces, og det var det, vi ikke var blevet budt af regeringen som udgangspunkt.
Venstre og Konservatives lovforslag, som det blev fremsat, er imidlertid ændret til nærved det ukendelige, hvorfor Socialdemokraterne nu kan stemme for lovforslaget samt de ændringsforslag, der ligger på bordet.
Vi får nu et kvalitetstestcenter, hvor der er sikret langt, langt større balance mellem møller, natur og mennesker end det, der af regeringen var fremlagt i lovforslaget.
Det er lykkedes os at redde mere end 1.000 ha skov fra fældning.
Det svarer til mere end to tredjedele af det, der var fremlagt i regeringens lovforslag.
Nu kommer det kun – og det kan endda lyde af meget – til at dreje sig om 450 ha skov.
Erstatningsskoven som skal rejses, vil nu blive rejst i et hidtil uset omfang set i forhold til den mængde af skov, der bliver fældet.
Teknisk vil det sikre os, at centeret fremover vil gøre brug af den allernyeste teknologi, for at generne for natur og mennesker løbende minimeres maksimalt.
Det lokale område i Thisted Kommune tilgodeses i deres ønske om en grøn teknologisk udvikling, og vi har ikke mindst sikret en helhedsløsning set i forhold til at få afklaret, hvor de kommende store testmøller i Danmark skal placeres.
Det var et ønske, som S og SF kastede ind i processen, da vi var kommet i gang med forhandlingerne.
Så til det EU-retlige.
Vi har fra S og SF’s side sikret, at vi har fået lavet en uvildig juridisk vurdering af lovforslaget, sådan som regeringen havde fremsat det.
Det har betydet ikke mindre, end at regeringen nu må stille et ændringsforslag til sit eget lovforslag.
Vi har også sikret, at udarbejdelsen af en detaljeret implementeringsplan nu gør, at vi rent faktisk får mere tid til at få kigget på biodiversitet og afværgeforanstaltninger i området i Østerild.
Der er fortsat nogen tvist i forhold til EU-juraen.
Vi kan ikke komme det nærmere her og nu, men miljøministeren har erkendt, at det er ministerens fulde ansvar, sådan som lovforslaget fremsættes nu, om lovforslaget også overholder det, der står i direktiverne, i forhold til vores forpligtigelser på naturområdet.
Kammeradvokaten har været inde at kigge på de juridiske vurderinger.
Testcenteret kommer nu til at ligge i Østerild.
Vi kan fra socialdemokratisk side bakke det op.
Balancen mellem natur, miljø og mennesker vil blive tilgodeset på en helt, helt anden måde end den, regeringen havde lagt op til.
Det har været et konstruktivt forløb, og jeg vil gerne takke den samlede opposition for et rigtig nyttigt og rigtig godt forløb i forhandlingen.